Lítið um lundapysjur í Vestmannaeyjum
Kristján Egilsson, forstöðumaður Náttúrugripasafnsins í Vestmannaeyjum, segir sárlítið um að komið sé með lundapysjur í vigtun í tengslum við pysjueftirlitið en nú stendur svonefnt pysjutímabil sem hæst í Eyjum. Þá eru þær pysjur, sem komið er með til vigtunar, mun léttari en þær ættu að vera eða um 130 grömm að jafnaði í stað 250-300 gramma.
"Ég held að pysjur sem eru mikið undir 200 g eigi litlar lífslíkur þó þær komist á sjóinn vegna þess að fituvörnina vantar," segir Kristján við Eyjafréttir.is "Þetta virðist algjört hrun og áhyggjuefni því þessi pysja á að koma inn í veiðina eftir tvö ár. Þetta er ekki einsdæmi hér því ástandið virðist vera svipað annars staðar. Ég hitti Hálfdán á Kvískerjum fyrir u.þ.b. viku og hann sagði skúminn ekki hafa komið upp unga og kríuvarp virðist hafa misfarist í Vík í Mýrdal."
Fram kemur í Eyjafréttum, að Halldór Hallgrímsson gerði sér ferð út í Ystaklett síðasta laugardag og á leiðinni upp í kofa sá hann á milli 40 og 50 dauðar pysjur. "Þær viðast hafa verið það máttfarnar að þær hafa ekki komist framaf brúninni. Það vantaði örugglega lítið uppá en greinilegt að það vantaði æti í sumar t.d. vantaði sandsílið og ætisfuglinn var að bera glærátu og seiði í pysjuna. Það var líka óvenjulegt hvað lundinn fór snemma en hann var að mestu farinn um 10. ágúst," er haft eftir Halldóri.
Eyjafréttir
Kristján Egilsson, forstöðumaður Náttúrugripasafnsins í Vestmannaeyjum, segir sárlítið um að komið sé með lundapysjur í vigtun í tengslum við pysjueftirlitið.
Þá eru þær pysjur, sem komið er með til vigtunar, mun léttari en þær ættu að vera.
"Þetta virðist algjört hrun og áhyggjuefni".
Halldór Hallgrímsson gerði sér ferð út í Ystaklett síðasta laugardag.
Á leiðinni upp í kofa sá hann á milli 40 og 50 dauðar pysjur.
"Greinilegt að það vantaði æti í sumar t.d. vantaði sandsílið".